<classify> UPANDE wa Utetezi katika kesi ya uhujumu uchumi inayomkabili mwandishi wa habari za uchunguzi, Erick Kabendera katika Mahakama ya Hakimu Mkazi Kisutu, umedai kuwa mshitakiwa huyo hawezi kupumua vizuri na kutembea kwa sababu mguu wake umepooza.Wakili Jebra Kambole alidai hayo jana mbele ya Hakimu Mkazi, Janeth Mtega baada ya Wakili wa Serikali Mwandamizi, Wankyo Simon kudai kuwa upelelezi wa kesi hiyo bado haujakamilika na kuomba tarehe ya kutajwa.Hata hivyo, Wakili Kambole alidai usiku wa kuamkia Agosti 2, mwaka huu mteja wake akiwa gerezani alianza kuumwa na kwamba hadi leo jana ana shida ya kupumua. Alidai alienda kumuona na kumkuta akiwa amepooza mguu hivyo, anashindwa kutembea kwani anaishiwa bila kujua anachoumwa.Kwa kuwa mteja wetu hajapata vipimo ambavyo vinastahili tunaomba Mahakama iielekeze Jeshi la Magereza ili mteja wetu akapimwe katika hospitali yoyote ya serikali ikiwemo Muhimbili penye vipimo vya uhakika, alidai Kambole.Akijibu hoja hiyo, Wakili Simon alidai suala la ugonjwa hakuna mtu anayeweza kupingana nalo lakini hawezi kulielekeza jeshi la magereza kwenda kumpima katika hospitali fulani.Mahakama yako haiwezi kuamuru kupelekwa hospitali fulani kwa kuwa hajawahi kuwasilisha maombi akakataliwa lakini sheria inasema makosa ya uhujumu uchumi yanasikilizwa na Mahakama Kuu hivyo Mahakama hii haina uwezo wa kutoa uamuzi wowote, alidai Simon.Hata hivyo, Hakimu Mtega baada ya kusikiliza hoja za pande zote aliahirisha kesi hadi Septemba 12, mwaka huu kwa ajili ya kutajwa. Kabendera alifikishwa kwa mara ya kwanza, Agosti 5, mwaka huu akikabiliwa na mshitaka matatu, ambayo ni kuongoza genge la uhalifu, kukwepa kodi na kutakatisha zaidi ya Sh milioni 173.2.Kabendera anadaiwa katika siku tofauti tofauti kati ya Januari 2015 na Julai mwaka huu katika maeneo tofauti jijini Dar es, Salaam, alitoa msaada katika genge la uhalifu kwa nia ya kujipatia faida.Inadaiwa siku na mahali hapo mshitakiwa bila kuwa na sababu za msingi kisheria alishindwa kulipa kodi ya Sh 173, 247,047.02 ambayo ilitakiwa ilipwe kwa Mamlaka ya Mapato Tanzania TRA Katika mashitaka ya utakatishaji fedha inadaiwa, kati ya Januari 2015 na Julai mwaka huu ndani ya jiji na Mkoa wa Dar es Salaam mshitakiwa alijipatia kiasi hicho cha Sh milioni 173.2 na wakati akizipokea alijua kuwa fedha hizo ni mazao ya makosa tangulizi ya kukwepa Kodi na kujihusisha na genge la uhalifu.Hata hivyo, mshitakiwa Kabendera hakuruhusiwa kujibu kitu chochote mahakamani hapo kwa kuwa Mahakama ya Hakimu Mkazi Kisutu haina mamlaka ya kusikiliza kesi hiyo isipokuwa kwa kupata kibali kutoka kwa DPP.  <topic>: KITAIFA 